CELEX: 32007D0066
Language: hu
Date: 2006-12-18 00:00:00
Title: A Bizottság határozata ( 2006. december 18. ) a 66/401/EGK tanácsi irányelv keretében egyes takarmánynövény-vetőmagok tételei maximális súlyának növelésére irányuló átmeneti kísérletről (az értesítés a C(2006) 6572. számú dokumentummal történt) (EGT vonatkozású szöveg)

6.2.2007   
            
            
               HU
            
            
               Az Európai Unió Hivatalos Lapja
            
            
               L 32/161
            
         
      A BIZOTTSÁG HATÁROZATA
   
   2006. december 18.
   a 66/401/EGK tanácsi irányelv keretében egyes takarmánynövény-vetőmagok tételei maximális súlyának növelésére irányuló átmeneti kísérletről
   (az értesítés a C(2006) 6572. számú dokumentummal történt)
   (EGT vonatkozású szöveg)
   (2007/66/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a takarmánynövény-vetőmagok forgalmazásáról szóló, 1966. június 14-i 66/401/EGK tanácsi irányelvre (1) és különösen annak 13a. cikkére,
   mivel:
   
               (1)
            
            
               A 66/401/EGK irányelv a vetőmagok vizsgálatához előírja a tételek maximális súlyát a magok heterogenitásának elkerülése érdekében.
            
         
               (2)
            
            
               Tekintettel a vetőmagtermelésben és a forgalmazási gyakorlatokban bekövetkezett változásokra, különösen a vetőmagtermés megnövekedésére, valamint a vetőmagok szállításának módjaira – az ömlesztett szállítást is beleértve –, úgy tűnik, hogy a fűfélék magvainak tételeire előírt maximális súlyt kívánatos megnövelni.
            
         
               (3)
            
            
               A 66/401/EGK tanácsi irányelv keretében egyes takarmánynövény-vetőmagok tételei maximális súlyának növelése tekintetében a 2002/454/EK bizottsági határozat (2) ideiglenes kísérletet ír elő, amelynek 2003. június 1-jén kellett véget érnie. A kísérletben azonban egyetlen vetőmagot előállító cég sem vett részt, mivel a határozat a kísérlet során termelt összes vetőmagtételre vonatkozóan heterogenitási vizsgálatot írt elő, és ez magas többletköltséggel járt.
            
         
               (4)
            
            
               A jelenlegi nemzetközi gyakorlat, így az ISTA (Vetőmagvizsgálók Nemzetközi Szövetsége)/ISF (Nemzetközi Vetőmag Szövetség) technikai jegyzőkönyve – amelyet az ISTA végrehajtó bizottsága 2006. február 10-én, majd az OECD (Gazdasági Együttműködési és Fejlesztési Szervezet) Tanácsa 2006. május 24-én hagyott jóvá – engedélyez olyan eljárásokat, amelyek során megnövelik a fűfélék tételeinek maximális súlyát.
            
         
               (5)
            
            
               A fűfélék tételeinek maximális súlyát megnövelő átmeneti kísérletet kell szervezni annak érdekében, hogy gyakorlatban lehessen vizsgálni, hogy milyen körülmények között tudnak az üzemek megfelelően homogén, nagy vetőmagtételeket előállítani.
            
         
               (6)
            
            
               Az e határozatban előírt rendelkezések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   (1)   A 66/401/EGK irányelv 7. cikkének (2) bekezdésétől, illetve III. mellékletétől eltérve azoknak a tagállamoknak, amelyek részt vesznek az átmeneti kísérletben, az irányelv III. mellékletének 1. oszlopában a „GRAMINEAE” tétel alatt felsorolt fajokra az egyes tételek maximális súlya 25 tonna.
   (2)   Az átmeneti kísérletben részt vevő tagállamokra a 66/401/EGK irányelvben előírt feltételeken kívül az e határozat mellékletében meghatározott feltételeket is alkalmazni kell.
   (3)   A kísérletben részt vevő tagállamok részvételükről tájékoztatják a Bizottságot. A kísérletben való részvétellel bármikor felhagyhatnak, amennyiben erről tájékoztatják a Bizottságot.
   2. cikk
   A tagállamok évente a tárgyévet követő március 31-éig jelentést készítenek a kísérlet eredményeiről a Bizottságnak és a többi tagállamnak.
   3. cikk
   Az átmeneti kísérlet 2007. január 1-jén kezdődik és 2012. június 30-án ér véget.
   4. cikk
   Ennek a határozatnak a tagállamok a címzettjei.
   
      Kelt Brüsszelben, 2006. december 18-án.
      
         
            a Bizottság részéről
         
         Markos KYPRIANOU
         
         
            a Bizottság tagja
         
      
   
   
      (1)  HL L 125., 1966.7.11., 2298/66. o. A legutóbb a 2004/117/EK irányelvvel (HL L 14., 2005.1.18., 18. o.) módosított irányelv.
   
      (2)  HL L 155., 2002.6.14., 57. o.
   
   
      MELLÉKLET
      Az 1. cikkben említett feltételek:
      
                  a)
               
               
                  A gramineae vetőmagtételek maximális méretétől való eltérés során az OECD Tanácsa által 2006. május 24-én elfogadott „ISTA/ISF Experiment on Herbage Seed Lot Size” (a takarmánynövény-vetőmagok méretéről folytatott kísérlet) című dokumentumban (1) foglaltak szerint kell eljárni;
               
            
                  b)
               
               
                  a vetőmagtermelőknek a minősítő hatóságtól származó hivatalos engedéllyel kell rendelkezniük;
               
            
                  c)
               
               
                  a 66/401/EGK irányelvben előírt hivatalos címkén fel kell tüntetni e határozat számát az „EK-szabályok és szabványok” szavak után;
               
            
                  d)
               
               
                  az átmeneti kísérletben részt vevő tagállamok által a közösségi összehasonlító vizsgálatok végzéséhez szolgáltatott mintákat a kísérlet feltételeinek megfelelően, hivatalosan minősített vetőmagok közül kell venni; és
               
            
                  e)
               
               
                  a minősítő hatóság folyamatosan nyomon követi a kísérletet, és adott esetben a heterogenitásvizsgálatok 5 %-át elérő számú ellenőrzést végez.
               
            
         (1)  http://www.seedtest.org/en/content –-1–1039.html)